Sadržaj

[1. Plan natječaja strukturnih fondova za 2020. godinu 1](#_Toc45017237)

[2. Objavljen ESF natječaj Popularizacija STEM-a 2](#_Toc45017238)

[3. Obzor 2020. natječaji 3](#_Toc45017239)

[4. Održana HERItage online konferencija 3](#_Toc45017240)

[5. Webinar „TEFCE Toolbox: od teorije do prakse“ 4](#_Toc45017241)

[6. JRC glasnik – Science Flash for You - Hrvatska 4](#_Toc45017242)

[7. Javno savjetovanje o novom akcijskom planu za digitalno obrazovanje (Europska komisija) 5](#_Toc45017243)

[8. MSCA2020.hr: Održana video konferencija 6](#_Toc45017244)

[9. Uskoro dva dodatna Erasmus+ KA2 poziva (dopuna 7.7.) 7](#_Toc45017245)

# Plan natječaja strukturnih fondova za 2020. godinu

**EUROPSKI SOCIJALNI FOND**

Ministarstvo rada i mirovinskoga sustava, Upravljačko tijelo za Operativni program Učinkoviti ljudski potencijali 2014.-2020. objavilo je [izmjenu plana objave poziva na dostavu projektnih prijedloga za 2020. godinu](http://www.esf.hr/wordpress/wp-content/uploads/2020/05/Godisnji-plan-za-2020.-I.izmjene.xlsx) u okviru Operativnog programa Učinkoviti ljudski potencijali 2014.-2020.

Za vas smo izdvojili pozive na koje bi se, prema opisu prihvatljivih korisnika (prijavitelja ili partnera), zasigurno imale pravo prijaviti sastavnice Sveučilišta u Rijeci:

* **Popularizacija STEM-a** (uloga: partner), natječaj je objavljen (vidi sljedeću vijest)
* **Druga prilika za stjecanje kvalifikacija u visokom obrazovanju** (uloga: prijavitelj), indikativni datum objave natječaja: prosinac 2020.
* **Unapređenje kvalitete obrazovanja odraslih kroz razvoj i provedbu HKO-a** (uloga: prijavitelj), indikativni datum objave natječaja: prosinac 2020.

U planu postoje i drugi natječaji na koje bi se ustanove visokog obrazovanja potencijalno mogle prijaviti, ali iz objavljenog popisa prihvatljivih korisnika nije razvidno mogu li se prijaviti i i sveučilišta / fakulteti. Navedeno će biti definirano uputama za prijavitelje. Stoga vas pozivamo da pratite daljnje informacije vezane uz natječaje koji vas potencijalno zanimaju.

**EUROPSKI FOND ZA REGIONALNI RAZVOJ**

U godišnjem [planu poziva na dostavu projektnih prijedloga sufinanciranih iz Operativnog programa „Konkurentnost i kohezija‟ 2014.-2020.](https://strukturnifondovi.hr/wp-content/uploads/2020/04/Kopija-datoteke-Indikativni-godi%C5%A1nji-plan-objave-PDP-ova-2442020.xlsx) predviđena su svega 4 natječaja, od čega niti jedan nije u području znanosti i obrazovanja.

# Objavljen ESF natječaj Popularizacija STEM-a

Objavljen je natječaj “Jačanje kapaciteta organizacija civilnoga društva za popularizaciju STEM-a” financiran iz Europskog socijalnog fonda (ESF).

Cilj natječaja je jačati kapacitete organizacija **civilnoga društva** za aktivno uključivanje djece i mladih te opće populacije u popularizaciju STEM-a koje projekte moraju prijaviti u partnerstvu sa **javnom znanstvenom institucijom/organizacijom** iz STEM područja ili **javnom visoko-obrazovnom institucijom** iz STEM područja. Ne postoji ograničenje broja prijava po partneru.

Specifično, natječaj je usmjeren na:

* Unaprjeđenje kapaciteta organizacija civilnoga društva za provedbu programa u području popularizacije STEM-a;
* Unaprjeđenje suradnje organizacija civilnoga društva i odgojno-obrazovnih i visoko-obrazovnih institucija u području popularizacije STEM-a;
* Povećanje broja aktivnosti s ciljem popularizacije STEM-a u općoj populaciji, s naglaskom na djecu i mlade.

Predaja projektnih prijedloga moguća je najranije**od 15. srpnja 2020. godine**, a krajnji rok za dostavu projektnih prijedloga je **31. prosinca 2020. godine**.

Najniži iznos bespovratnih sredstava koji se može dodijeliti pojedinom projektu iznosi **500.000,00 kn**, a najviši iznos koji se može dodijeliti pojedinom projektu iznosi **3.000.000,00 kn**.

Iznos bespovratnih sredstava po pojedinom projektu može iznositi do**100%** **prihvatljivih troškova**, pri čemu prijavitelji i partneri nisu dužni osigurati sufinanciranje iz vlastitih sredstava.

Cjelovitu natječajnu dokumentaciju možete preuzeti na sljedećoj [**poveznici**](https://strukturnifondovi.hr/natjecaji/jacanje-kapaciteta-organizacija-civilnoga-drustva-za-popularizaciju-stem-a/), a sva pitanja vezana uz natječaj mogu biti poslana elektroničkom poštom na adresu esf@udruge.vlada.hr (najkasnije prije isteka roka za podnošenje projektnih prijedloga).

# Obzor 2020. natječaji

Trenutno su otvorena 84 natječaja, većinom s rokom prijave projektnih prijedloga krajem kolovoza i u rujnu ove godine. Natječaji se mogu pregledati na [poveznici](https://ec.europa.eu/info/funding-tenders/opportunities/portal/screen/opportunities/topic-search;freeTextSearchKeyword=;typeCodes=1;statusCodes=31094502;programCode=H2020;programDivisionCode=null;focusAreaCode=null;crossCuttingPriorityCode=null;callCode=Default;sortQuery=submissionStatus;orderBy=asc;onlyTenders=false;topicListKey=topicSearchTablePageState).

# Održana HERItage online konferencija

Sveučilište u Rijeci, u suradnji s Ministarstvom znanosti i obrazovanja u okviru predsjedanja Republike Hrvatske Vijećem EU, organiziralo je video konferenciju **„The Role of Cultural Heritage in Socio-Economic Development and Preservation of Democratic Values – HERItage“** koja se održala od **15.** do **18.** **lipnja 2020**. na platformi Zoom.

Konferencija, koja se u svojem izvornom obliku trebala održati od 11. – 13. ožujka 2020., financira se sredstvima Europske unije iz programa „Obzor 2020.”
Zbog pandemije koronavirusa, izvorna trodnevna konferencija s više od 300 govornika održana je u obliku **četiri video sesije** kroz **četiri dana** uz reducirani program. U programu su sudjelovala 22 panelista, dok su moderatori bili prof. dr. sc. Snježana Prijić-Samaržija, prof. dr. sc. Marina Vicelja Matijašić, direktorica EPK2020 Irena Kregar Šegota i prof. dr. sc. Saša Zelenika. Konferenciju je pratilo **380 sudionika**.

Detaljnije informacije o video konferenciji, uključujući i program, možete pronaći na [službenoj mrežnoj stranici.](http://heritage.uniri.hr/)

# Webinar „TEFCE Toolbox: od teorije do prakse“

[Globalna sveučilišna mreža za inovacije](http://www.guninetwork.org)(GUNi) i  [TEFCE projekt](http://www.tefce.eu) organiziraju webinar **„TEFCE Toolbox za društveni angažman visokih učilišta: od teorije do prakse“**koji će se održati u četvrtak **9. srpnja 2020.** u **15:00**. Detaljnije informacije i poveznicu za prijavu na webinar možete pronaći u materijalima.

Pandemija koronavirusa još je jedan dokaz koliko je visokim učilištima važno surađivati ​​sa svojim zajednicama, kako na lokalnoj tako i na globalnoj razini, a također je postala očiglednija više nego ikad prije vrijednost takve suradnje.

Posljednjih godina došlo je do ponovnog naglašavanja društvenog angažmana visokih učilišta u zajednici, ali u mnogim slučajevima visokoškolske ustanove još uvijek nemaju zajednički okvir koji bi im mogao pomoći u institucionaliziranju njihove suradnje i informiranju donositelja politika o vrijednostima njihovog angažmana.

[Projekt TEFCE (Prema europskom okviru za društveni angažman visokih učilišta)](https://uniri.hr/vijesti/erasmus-projekt-tefce-prema-europskom-okviru-za-drustveni-angazman-visokih-ucilista/)je Erasmus+ KA3 projekt, čiji je cilj razviti prijeko potrebne inovativne i izvedive instrumente politike na sveučilišnoj i europskoj razini za podršku, praćenje i ocjenjivanje angažmana sveučilišta u zajednici.

Kroz ovaj webinar istražit će se “toolbox” koji je razvijen u sklopu projekta i predstavit će se iskustva prvog pilot toolboxa na Sveučilištu u Rijeci.

Detalje o programu i registraciji na webinar možete potražiti [ovdje](http://www.guninetwork.org/events/webinar-tefce-toolbox-community-engagement-higher-education-theory-practice?utm_campaign=webinar-tefce-toolbox-for-community-engagement-in-higher-education-from-theory-to-practice&utm_medium=email&utm_source=acumbamail). Webinar će se održati na engleskom jeziku, broj mjesta je ograničen, a prijaviti se možete na sljedećoj [poveznici](http://www.guninetwork.org/events/webinar-tefce-toolbox-community-engagement-higher-education-theory-practice/inscription).

# JRC glasnik – Science Flash for You - Hrvatska

JRC glasnik: Science Flash For You – Hrvatska novi je glasnik [Zajedničkog istraživačkog centra (JRC](https://ec.europa.eu/jrc/en)), Službe za znanost i znanje Europske komisije, koji se objavljuje na hrvatskom jeziku!

Navedeni glasnik sadrži izvješća, podatke, alate i događaje JRC-a koji su relevantni za Hrvatsku, njene institucije i građane.

Glasnik možete pregledati i preuzeti na [stranicama Komisije](https://ec.europa.eu/newsroom/eusciencehubnews/newsletter-specific-archive-issue.cfm?newsletter_service_id=1700&lang=hr), a za primanje istoga možete se prijaviti [ovdje.](https://ec.europa.eu/newsroom/eusciencehubnews/userprofile.cfm?profileAction=edit&user_id=0&service_id=1700&lang=hr)

# Javno savjetovanje o novom akcijskom planu za digitalno obrazovanje (Europska komisija)

Europska komisija organizira javno savjetovanje o novom akcijskom planu za digitalno obrazovanje na razini Europske unije kako bi u njega uključila iskustva u području obrazovanja i osposobljavanja stečena tijekom krize koju je uzrokovao koronavirus.

Zbog pandemije koronavirusa, učenje na daljinu i učenje putem interneta te digitalne tehnologije upotrebljavaju se više nego ikada, a javnim savjetovanjem nastoje se prikupiti mišljenja svih građana, ustanova i organizacija iz javnog i privatnog sektora koji žele podijeliti svoja stajališta i iskustva iz dosad nezabilježene krize, kao i svoju viziju digitalnog obrazovanja u Europi.

Savjetovanju možete pristupiti na sljedećoj [poveznici](https://ec.europa.eu/info/law/better-regulation/have-your-say/initiatives/12453-Digital-Education-Action-Plan), a otvoreno je do **4. rujna 2020. godine**.

Osim savjetovanja, u planu je i niz online ljetnih informativnih događanja, a koji će se organizirati kako bi se prikupilo što više mišljenja i iskustava o digitalnom obrazovanju. Rezultati savjetovanja će se uključiti u prijedloge za novi akcijski plan, koji će biti posebno važan u razdoblju oporavka od krize.

Naime, digitalna transformacija jedan je od prioriteta Europske komisije, kako je utvrđeno u strategiji pod nazivom [Europa spremna za digitalno doba.](https://ec.europa.eu/info/strategy/priorities-2019-2024/europe-fit-digital-age) Visokokvalitetno i uključivo obrazovanje i osposobljavanje izrazito su važni za uspješnu provedbu te transformacije i pripremu svih Europljana za život i rad u digitalnom dobu.

S tim će ciljevima Europska komisija u rujnu 2020. godine predstaviti **novi akcijski plan za digitalno obrazovanje**.

Više informacija o javnom savjetovanju možete pronaći[na mrežnoj stranici Europske komisije](https://ec.europa.eu/commission/presscorner/detail/hr/ip_20_1066).

# MSCA2020.hr: Održana video konferencija

Dana **19. lipnja 2020.** održana je video konferencija **“MSCA 2020.HR: Učinak i budući izazovi za Marie Skłodowska-Curie akcije”,** u sklopu hrvatskog predsjedanja Vijećem Europske unije, a u organizaciji Ministarstva znanosti i obrazovanja i Agencije za mobilnost i programe Europske unije.

Na konferenciji se raspravljalo o ulozi i važnosti programa Marie Skłodowska-Curie Actions (MSCA) za postizanje pozitivne i uravnotežene cirkulacije mozgova te o tome kako privući i zadržati izvrsne istraživače i potaknuti sudjelovanje u istraživačkim i inovacijskim programima.

U sklopu konferencije predstavljen je dokument [„Zagreb Call for Action 2020“](https://mzo.gov.hr/UserDocsImages/dokumenti/Predsjedanje/Zagreb%20Call%20for%20Action%20on%20Brain%20Circulation%202020..pdf), kojim se Hrvatska zalaže za uravnoteženu cirkulaciju mozgova u Europi u svrhu ravnomjernog razvoja i konkurentnosti gospodarstva država članica. Ovim dokumentom se ujedno potiče i sinergija strukturnih fondova i Europskog istraživačkog prostora.

Tijekom konferencije dodijeljene su nagrade za najznačajnija postignuća i izvrsnost MSCA istraživača u tri kategorije. Nagrada za učinak MSCA projekata na razvoj karijera mladih istraživača dodijeljena je [Francesci Rivi](https://msca2020.hr/francesca-riva/%22%20%5Ct%20%22_blank), a nagradu za učinak MSCA projekata na razvoj karijera iskusnih istraživača nagradu je dobio [Marco Miniaci](https://msca2020.hr/marco-miniaci/%22%20%5Ct%20%22_blank). Nagradu za učinak intersektoralne i interdisciplinarne mobilnosti i razmjene znanja osvojila je [Judit Chamorro Servent](https://msca2020.hr/judit-chamorro-servent/).

Više informacija o održanoj MSCA 2020. HR predsjedavajućoj konferenciji možete pronaći na [poveznici.](https://www.obzor2020.hr/obzor2020-novosti-pregled/msca2020hr_conference_zagreb_call4action)

# Uskoro dva dodatna Erasmus+ KA2 poziva (dopuna 7.7.)

Kao odgovor na posljedice pandemije koronavirusa, Europska komisija će uskoro objaviti dva nova Erasmus+ poziva za prijavu projekata u 2020. godini na temu **Inovativne prakse u digitalno doba** te **Jačanje kreativnosti i kulture**. Riječ je o pozivima za KA2 Strateška partnerstva, a oba poziva imat će rok za prijavu u listopadu 2020. godine.

S tim da će potonji biti otvoren za područje mladih, općeg obrazovanja i obrazovanja odraslih.

Projektima na temu digitalizacije očekivani je cilj podupirati primjenu digitalnih tehnologija te inovativnih i otvorenih pedagogija u obrazovanju i osposobljavanju. Poziv će podupirati i upotrebu europskih okvira za digitalne kompetencije, uključujući razvoj i korištenje otvorenih obrazovnih resursa. Prednost će imati oni kojima se promiču inovativne metode i alati za online poučavanje.

Projektima na temu kreativnosti i kulture svrha je poduprijeti razvoj vještina, izgradnju kapaciteta i otpornosti kroz umjetnost i kreativnost. Očekuje se da će maksimalni iznos financiranja projekta biti 150.000 eura, a trajanje najdulje dvije godine.

Više informacija bit će dostupno nakon objave poziva.

Nataša Jakominić Marot

Rukovoditeljica

Centar za EU projekte